Къысхуэмыгъэсу сыпоплъэ
«Адыгэ псалъэ» газетым и лэжьакIуэ псоми ИлъэсыщIэ къэблэгъамкIи щIышылэм и 13-м ягъэлъэпIэну Урысей Печатым и махуэшхуэмкIи сынывохъуэхъу! Лъэпкъым хуэлажьэ фэ гуп дахэм хуэдэхэр диIэу, дыщIэгузавэ ди адыгэбзэр, Тхьэм жиIэмэ, кIуэдыжынкъым.
Адыгэбзэ — дадэ и бзэ,
Сыту убзэ дахэ!
Адыгэпсэ — нанэ и псэ,
Сыту упсэ дахэ!
Нало Заур мы и сатырхэр псэм йобылIэ икIи куэд къызэщIаубыдэ. Лъэпкъым и бзэ дахэр хъумэным, абы зегъэужьыным хуэунэтIауэ Iуэхушхуэ зыщIэхэм фэри фащыщщ. Япэрауэ, ар зи фIыщIэу къэслъытэр «Адыгэ псалъэ» газетым и тхьэмадэ ХьэфIыцIэ Мухьэмэдщ, редакцэ жьэгу пащхьэм и нэхъыжьыфIырщ. ДыщогуфIыкI ди къуажэм щыщ, ди курыт еджапIэр къэзыуха ЖьэкIэмыхъу Марини и гуащIэ а лэжьыгъэшхуэм зэрыхэлъым. Фи лэжьыгъэм папщIэ фхуэфащэщ щытхъумрэ хъуэхъумрэ я нэхъыфIри, гукъыдэжрэ дэрэжэгъуэрэ фиIэу, фи гуащIэр мыкIуэщIу, ди Iыхьлыхэр фхуэузыншэу, фи лэжьыгъэм и хъер флъагъуу куэдрэ фыпсэуну ди гуапэщ.
«Адыгэ псалъэр» тфIэфIу, къыщыдэмыкI махуэм дыхуэзэшу, дэтхэнэ напэкIуэцIри щIэщыгъуэу щIыдоджыкI. Псом хуэмыдэу, сэ къысхуэмыгъэсу сыпоплъэ щэбэт къыдэкIыгъуэм къытехуэ «Малъхъэдис» напэкIуэцIым, Мыз Ахьмэд и «Псалъэзэблэдзым». Ахьмэд сохъуэхъу и акъылыр жану, узыншагъэ быдэ иIэу куэдрэ тхуэлэжьэну. Зы къуажэжь дыкъыщалъхуащи, срогушхуэ.
Бзэ псори фIыщ, ауэ си адыгэбзэр зыпэсщI щыIэкъым, си тхыгъэри сухынщ Бемырзэ Мухьэдин и псалъэхэмкIэ:
Си адыгэбзэ, уэ улъэщщ,
Зи зэманыгъуэу угурыхуэщ,
ЦIыхугу дэтхэнэри къотIэщI,
УщагъабзэкIэ Iэрыхуэу.
Къэзанш ФатIимэ,
егъэджакIуэу илъэс куэдкIэ лэжьа.
Кэнжэ къуажэ
«Адыгэ псалъэр» къыфIэрыхьэну фыхуеймэ
Ди щIэджыкIакIуэ лъапIэхэ!
Фигу къыдогъэкIыж 2014 гъэм и япэ илъэс ныкъуэм къыфIэрыхьэну газетхэм, журналхэм Iэ тедзэныр зэрекIуэкIыр.
Илъэс ныкъуэм ди газетым и уасэщ сом 403-рэ кIэпIейкIэ 32-рэ.
«Адыгэ псалъэм» Iэ щытевдзэ хъунущ республикэм и пощт IуэхущIапIэ псоми.
